b"\n_START_ARTICLE_\nDiplomuotas teisininkas\n_START_PARAGRAPH_\nDiplomuotas teisininkas \xe2\x80\x93 pirmosios pakopos akademinis kvalifikacinis laipsnis, suteikiamas auk\xc5\xa1tosios mokyklos absolventams, baigusiems vienpakopes (diplomines) teis\xc4\x97s studijas.\n_START_SECTION_\nLietuva\n_START_PARAGRAPH_\nLietuvoje (VU TF) sovietiniais metais buvo suteikiama teisininko kvalifikacija, baigus diplomines (vienpakopes) teis\xc4\x97s studijas, apgynus diplomin\xc4\xaf darb\xc4\x85, atlikus diplomin\xc4\x99 praktik\xc4\x85 ir \xc4\xafvykd\xc5\xbeius kitus reikalavimus. \xc5\xa0iuo metu \xc5\xa1ias studijas pakeit\xc4\x97 teis\xc4\x97s magistro studijos (i\xc5\xa1liko vientisosios studijos).\n_START_SECTION_\nVokietija\n_START_PARAGRAPH_\nVokietijoje diplomuotas teisininkas yra akademinis laipsnis (vok. Diplom-Jurist, 'diplomuotas juristas', sutr. Dipl.-Jur.), suteikiamas daugumoje Teis\xc4\x97s fakultet\xc5\xb3 arba Teis\xc4\x97s studij\xc5\xb3 padalini\xc5\xb3 (vok. Fachbereich) \xc4\xafvairiose auk\xc5\xa1tosiose mokyklose, kai yra i\xc5\xa1laikomas pirmasis valstybinis egzaminas arba baigiamasis auk\xc5\xa1tosios mokyklos egzaminas (kai kur - tik kai yra pateikiamas absolvento pra\xc5\xa1ymas j\xc4\xaf suteikti). Daugumoje fakultet\xc5\xb3 suteikia papildomai visiems, anks\xc4\x8diau i\xc5\xa1laikiusiems pirm\xc4\x85j\xc4\xaf valst. egzamin\xc4\x85._NEWLINE_Kai kuriuose fakultetuose po pirmojo valst. egzamino alternatyviai yra suteikiamas teis\xc4\x97s magistras (lot. Magister juris, Mag. jur.) arba universitetin\xc4\xaf i\xc5\xa1silavinim\xc4\x85 turin\xc4\x8dio teisininko vardas (vok. Jurist (Univ.)). Hamburgo universitete teis\xc4\x97s magistro laipsnis (lot. Magister Juris) gali b\xc5\xabti suteikiamas ir nelaikius pirmojo valst. egzamino, remiantis universitete studijuotais dalykais bei i\xc5\xa1laikytas egzaminais. _NEWLINE_Vokietijos taikom\xc5\xb3j\xc5\xb3 moksl\xc5\xb3 auk\xc5\xa1tosiose mokyklose (vok. Fachhochschule) bei kai kuriuose universitetuose (pvz., Erlangeno/Niurnbergo u.) taip pat yra suteikiamas kitas akademinis laipsnis - diplomuotas verslo teisininkas (vok. Diplom-Wirtschaftsjurist, Dipl. jur. oec.)  Diplomuot\xc5\xb3 specialist\xc5\xb3 vard\xc5\xb3 suteikim\xc4\x85 pakoregavo Bolonijos procesas: baigus diplomines studijas, atitinkami vardai suteikiami, laikantis pereinam\xc5\xb3j\xc5\xb3 nuostat\xc5\xb3 (v\xc4\x97liau Vokietijoje ketinama visi\xc5\xa1kai pereiti prie bakalauro bei magistro studij\xc5\xb3)._NEWLINE_Pa\xc5\xbeym\xc4\x97tina, kad norint \xc4\xafsidarbinti auk\xc5\xa1\xc4\x8diausio rango valstyb\xc4\x97s tarnyboje (vok. h\xc3\xb6heren Staatsdienst), tapti advokatu arba notaru, b\xc5\xabtina baigti podiplomin\xc4\x99 praktik\xc4\x85 (\xc5\xber. Teis\xc4\x97s referendariatas)."